Clicks en Engen vat hande in lojaliteitsprogramArgieffoto. Motoriste wat lang trane wou huil oor die nuus dat hulle nie meer Clicks-klubkaartpunte by Shell-vulstasies sou verdien nie, kan maar die snesies wegbêre. Dié gesondheidskleinhandelaar het nou flikkers vir ŉ nuwe petrolreus gegooi en vanaf vandeesmaand kan ŉ mens punte by Engen-vulstasies insamel. Die verhouding tussen Shell en Clicks is laat November tot ŉ einde gebring, met albei partye wat nie ŉ woord oor die skipbreuk gerep het nie. Clicks het egter op navrae van verbruikers op sosiale media gesê dat hy sy vennootskappe gereeld hersien. Baie sosialemediagebruikers het hul misnoeë oor die “egbreuk” op Twitter uitgespreek en gekla oor hoe dié besluit hul sakke sou raak. Die ongelukkigheid was egter van korte duur. Engen sal voortaan die eksklusiewe vennoot vir Clicks wees en dus sal verbruikers weer, soos met die Shell/Clicks-vennootskap, een klubkaartpunt verdien vir elke liter Primax of 50 ppm-dieselbrandstof waarmee hulle die brandstoftenk laat vul. Om jammer te sê vir die hartseer wat verbruikers vir een week ervaar het sedert die be van die Shell-vennootskap, het Clicks en Engen aangekondig dat verbruikers vanaf 1 Desember vanjaar tot 31 Januarie 2020 dubbelpunte sal verdien. Verbruikers sal dus twee punte ontvang vir elke een liter brandstof. “Dit is ŉ wen-wen-vennootskap omdat Engen een van die grootste vulstasie-voetspore in Suid-Afrika het, en omdat Clicks die beste lojaliteitsprogram in die land bied,” sê Seelan Naidoo, Engen se algemene bestuurder vir kleinhandel. Engen het tans meer as 1 000 stasies oor die land, asook lojaliteitsprogramooreenkomste met FNB se eBucks-program en Edgars se Thank U-kaart. “Ons bied dus drie van die land se beste lojaliteitsprogramme onder een dak,” sê Naidoo. Rachel Wrigglesworth, Clicks se hoof- kommersiële bestuurder, sê die onderneming is opgewonde oor die vennootskap en die voordele wat dit vir hul klante sal bring.